**Transpordiamet**

info@transpordiamet.ee 23.07.2025

**Ehitushinnaindeksi kasutamine Transpordiameti ehitustöövõtulepingutes**

Lugupeetud Priit Sauk  
Lugupeetud Janno Sammul

Eesti Taristuehituse Liit soovib juhtida tähelepanu praktilisele ja järjest olulisemale küsimusele, mis puudutab hindade indekseerimise arvestamist Transpordiameti ehitustöövõtulepingutes.

Ehitushindade korrigeerimiseks kasutatakse Eestis Statistikaameti poolt avaldatavat ehitushinnaindeksit (EHI). Kuigi EHI ei kajasta täiel määral taristuehituse eripära, on see hetkel ainus ametlik ja üldiselt aktsepteeritud mehhanism, mis võimaldab sisendhindade muutusi objektiivselt arvestada. EHI kasutamine töövõtulepingutes aitab tasakaalukamalt ja õiglasemalt jagada hinnariske töövõtjate ja tellijate vahel. See omakorda **võimaldab töövõtjatel pakkuda stabiilsemalt konkurentsivõimelisi hindasid ka muutlikus turuolukorras.**

Indekseerimine on töövõtjate hinnangul taristuehituses äärmiselt oluline. Samal seisukohal on mitmed valdkonna tellijad – näiteks Rail Baltic Estonia OÜ, kes rakendab EHI-d järjepidevalt oma raudteetaristu ehituslepingutes. RBE poolt kasutatav metoodika on läbipaistev ja töövõtjatele arusaadav, tuginedes järgmistele põhimõtetele - väljavõte RBE lepingust:

*Lepingus korrigeeritakse kvartalis tehtud tööde maksumust (maksumus ilma BHK-ta) iga kvartali ehitushinnaindeksi muutusega. Lepingu indekseerimise aluseks on pakkumuse esitamisele eelneva kvartali ehitushinnaindeks. Indekseerimise näidisarvestus on Lisas 7. Kvartali ehitustööde maksumust korrigeeritakse Statistikaameti ametlikus andmebaasis avaldatud kvartaalse ehitushinnaindeksi muutuse alusel. Ehitustööde maksumuse korrigeerimine toimub ainult positiivses suunas vastavalt Lisas 7 toodud näitele, maksumuse vähendamise suunas korrigeerimist ei toimu. Tööde maksumuse selline muutmine toimub RHS § 123 lg 1 p 2 alusel.*

Transpordiamet on Eesti suurim teedetaristu arendaja. Siiski ei ole EHI kasutamine teie lepingutes olnud seni järjepidev. Viimase teadaoleva erandina võib tuua Pärnu–Uulu maanteelõigu hanke, kus indekseerimist katsetati. Kogemus näitas, et selline lähenemine loob turuosalistele selgema ja usaldusväärsema keskkonna.

Eesti Taristuehituse Liit teeb ettepaneku võtta ehitushinnaindeksi kasutamine Transpordiameti haldusala töövõtulepingutes järjepidevalt kasutusele. Seni, kuni puudub eraldi taristuehituse spetsiifiline hinnaindeks, on EHI parim võimalik tööriist riskide mõistlikuks ja õiglasemaks jaotamiseks.

Selline samm aitab kaasa turu stabiilsusele, suurendab hankekonkurentsi kvaliteeti ning tagab parima hinna ja kvaliteedi suhte.

Lugupidamisega,

Tarmo Trei  
Tegevdirektor

/allkirjastatud digitaalselt/

Lisa – RBE ehitustöövõtulepingu lisa 7, indekseerimise näidisarvestus.